## Odluka i Rješenje Ustavnog suda Republike Hrvatske broj: U-III-205/1995 od 17. prosinca 1997.

### NN 12/1998 (30.1.1998.), Odluka i Rješenje Ustavnog suda Republike Hrvatske broj: U-III-205/1995 od 17. prosinca 1997.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući o ustavnoj tužbi M. K. iz M., na
sjednici održanoj dana 17. prosinca 1997. godine, donio je ovu

## **ODLUKU I RJEŠENJE**

I. Ustavna tužba se odbacuje u dijelu kojim se osporava rješenje Županijskog
suda u R., broj: Gž-1206/94 od 25. siječnja 1995. godine, kojim je potvrđeno
prvostupanjsko rješenje Općinskog suda u O., broj I-100/94 od 8. srpnja
1994. godine, o odbijanju prijedloga za odgodu izvršenja.

II. Ustavna se tužba u preostalom dijelu odbija.

III. Ova odluka i rješenje objavit će se u "Narodnim novinama".

Obrazloženje

M. K. iz M. podnio je ovom Sudu ustavnu tužbu protiv rješenja Općinskog
suda u O., broj: I-100/94-8 od 8. srpnja 1994. godine i rješenja Županijskog
suda u R., broj: Gž-1206/94-2 od 25. siječnja 1995. godine, smatrajući
kako su sudovi pogrešnom primjenom materijalnog prava povrijedili osnovno
načelo - vladavinu prava - iz članka 3. Ustava Republike Hrvatske.

Rješenjem Općinskog suda u O., broj: I-100/94-8 od 8. srpnja 1994. godine
odbijen je prigovor podnositelja protiv rješenja o izvršenju od 17. ožujka
1994. godine, kao i prijedlog za odgodu izvršenja.

Rješenjem Županijskog suda u R., broj: Gž-1206/94-2 od 25. siječnja
1995. godine odbijena je žalba i potvrđeno je prvostupanjsko rješenje.

Ustavna tužba djelomično nije dopuštena, a djelomično nije osnovana.

U odnosu na ustavnu tužbu koja se odnosi na osporavanje dijela prvostupanjskog
rješenja kojim je odbijen prijedlog za odgodu izvršenja, ističe se, kako
se radi o rješenju kojim se u tijeku izvršnog postupka upravlja tim postupkom
i protiv takvog rješenja ne može se podnijeti ustavna tužba, budući da
se ne radi o odluci iz članka 28. Ustavnog zakona o Ustavnom sudu Republike
Hrvatske ("Narodne novine", broj 13/91) protiv koje se može podnijeti ustavna
tužba.

Što se pak tiče ustavne tužbe koja se odnosi na osporavanje dijela prvostupanjskog
rješenja kojim je odbijen prigovor podnositelja protiv rješenja o izvršenju,
a koje rješenje je potvrđeno odlukom Županijskog suda u R., broj: Gž-1206/94
od 25. siječnja 1995. godine, u konkretnom slučaju sudovi su odbili podnositelja
smatrajući kako nisu ostvareni razlozi iz članka 50. stavak 1. tada važećeg
Zakona o izvršnom postupku ("Narodne novine", broj 53/91 i 91/92 - dalje:
ZIP) koji sprječavaju izvršenje.

U obrazloženju osporenih rješenja navedeni su razlozi zbog kojih su
donesene odluke i dano je obrazloženje primijenjenih propisa.

Budući da su sudovi donijeli odluke u okviru svoje nadležnosti određene
Zakonom o sudovima ("Narodne novine", broj 3/94), uz primjenu tada važećeg
Zakona o izvršnom postupku, to takvim na zakonskim odredbama utemeljenim
odlukama nije povrijeđeno ustavno načelo vladavine prava iz članka 3. Ustava
Republike Hrvatske.

Slijedom navedenog, valjalo je odlučiti kao u izreci odluke i to u odnosu
na odbacivanje ustavne tužbe kao nedopuštene (točka I. izreke) pozivom
na odredbu članka 58. Poslovnika Ustavnog suda Republike Hrvatske ("Narodne
novine", broj 29/94 - dalje: Poslovnik), a u odnosu na odbijanje ustavne
tužbe kao neosnovane (točka II. izreke), pozivom na odredbu članka 59.
i 61. Poslovnika.

Objava ove odluke i rješenja temelji se na odredbi članka 20. stavak
1. Ustavnog zakona o Ustavnom sudu Republike Hrvatske ("Narodne novine",
broj 13/91).

Broj: U-III-205/1995
Zagreb, 17. prosinca 1997.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

Odluka, NN 12/1998-196